En norsk kultur- og utelivsprofil er tiltalt for ni voldtekter, samt ett tilfelle av seksuell omgang med barn under 16 år. Voldtektene skal ha skjedd gjennom en periode på flere år mellom 2005 og fram til 2014.

Tirsdag må han møte i retten, med ni fornærmede kvinner. Mannen i 50-åra nekter straffskyld, og vil etter det Dagbladet erfarer føre et offensivt forsvar.

Han er anklaget for å ha hatt seksuell omgang med dem da de var ute av stand til å motsette seg fordi de sov eller var beruset.

ÅSTED: En av voldtektene skal ha skjedd på dette hotellet i Oslo sentrum. Foto: Nina Hansen / Dagbladet Vis mer

25 år yngre

Den yngste fornærmede er 25 år yngre enn tiltalte. Mannen er tiltalt for å ha hatt seksuell omgang med henne da hun var 15 år gammel. De fleste av kvinnene var i 20-åra da mannen var i 40-åra.

Det er satt av hele åtte uker til den omfattende rettssaken, og over 50 vitner, inkludert de fornærmede, er kalt inn.

Tiltalen baserer seg i stor grad på de fornærmede kvinnenes forklaringer.

BISTÅR: Anne Kristine Bohinen er bistandsadvokat for tre av de fornærmede kvinnene. Foto: Cornelius Poppe / NTB scanpix Vis mer

Siden den første anmeldelsen kom allerede i august 2015 har det dukket opp flere og flere saker ettersom politiet har avhørt kvinner og personer i tiltalte og fornærmedes omgangskrets.

De fornærmede kvinnene og mannen tilhørte et miljø i Oslo der den tiltalte mannen ble sett på som en lederskikkelse.

Partydop

Flere av voldtektene han er tiltalt for skal ha skjedd på nachspiel hjemme hos mannen i Oslo sentrum, og partydopet MDMA skal ha vært brukt ved flere av voldtektene.

To av voldtektene skal ha skjedd på hoteller i Oslo sentrum, mens en voldtekt skal ha funnet sted på en festival der tiltalte jobbet.

Kvinnene har forklart at den tiltalte mannen forgrep seg på dem mens de sov eller var ruset i slik grad at de ikke kunne motsette seg handlingen. Flere har forklart at tiltalte skaffet partydopet MDMA, som er virkestoffet i ecstasy.

- MDMA fløyt fritt på hans nachspiel, opplyser en kilde med kjennskap til kvinnenes forklaringer.

Mannen var opprinnelig tiltalt for «jevnlig» bruk av MDMA, men posten er blitt frafalt i tiltalen på grunn av foreldelse.

- Felles for alle sakene, er at de er anmeldt i noe tid etter hendelsene. Dette er ikke saker hvor det har vært grunnlag for sikring av tekniske spor. I all hovedsak er det vitneavhør og sikring av meldinger og korrespondanse via telefon og sosiale medier som danner grunnlaget for saken, sier politiadvokat Hilde Strand til Dagbladet.

- Ønsker å bli ferdig

Ingen av deres bistandsadvokater ønsker å kommentere hva deres klienter har forklart før saken kommer opp for Oslo tingrett tirsdag.

- Vi tenker at det skal bli godt å komme i gang. Vi ønsker å bli ferdig med det så man kan legge det bak seg, sier bistandsadvokat Marte Svarstad Brodtkorb til Dagbladet.

- Det er godt for de fornærmede å komme i gang med saken, så man kan starte første steg med å legge dette bak seg, sier Anne Kristine Bohinen, som er bistandsadvokat for tre av kvinnene.

Siktelsen mot mannen lød på overgrep mot 13 kvinner, men tre av sakene er blitt henlagt av statsadvokaten.

Legger fram egne bevis

Tiltalte har selv anmeldt åtte kvinner for falsk forklaring. Den ble først henlagt, noe tiltalte påklaget. Den klagen ligger fortsatt hos statsadvokaten.

- Jeg kommer ikke til å kommentere bevisene som blir ført for retten. Det hører hjemme i retten og vil bli adressert der, sier hans forsvarer Elisabeth Myhre til Dagbladet.

- Hva har han forklart i avhør til politiet?

- Jeg kommer ikke til å kommentere detaljene i forklaringene hans. Han vil forklare seg for retten, sier hun.

Den første anmeldelsen mot ham ble levert i august 2015. Den eldste av voldtektene han er tiltalt for skal ha skjedd i 2005 – for 15 år siden.

- Tidsaspektet vil bli et tema under forhandlingene, sier Myhre til Dagbladet.

- Hvordan har han det?

- Han er preget, men ser fram til å forklare seg om anklagene, hvordan han har opplevd etterforskningen og framlegge omfattende bevismateriale, sier forsvareren.

Hun opplyser at mannen vil nekte straffskyld og motsette seg erstatningskravene som vil bli fremmet i rettssaken.

- Han erkjenner ikke å ha begått skadevoldende handlinger, sier hun.